遊黄山
作者：石應孫
朝代：宋

paragraphs: 山川形勝雄江東，九華輝映天都峰。
傳聞早已盪胸臆，恨不插翼長相從。
朅來隨牒官秋浦，城郭奔馳厭塵土。
絜家捧檄過臨城，偷閒兩作煙霞主。
黄山登覽原無由，何期易地太平遊。
清池軒豁日舒麗，突兀樓觀撐深幽。
憑高徙倚敞心目，絕壁半天橫碧玉。
迴溪千里指顧間，螺髻分明三十六。
壯懷高向紫霄懸，俯視培塿真一拳。
古今秀色餐不盡，筆端收拾生雲煙。
萍蹤倘未逐流水，古剎相望二三里。
暇時風月得交游，鷗鷺同眠勿驚起。